Дийнахь хиллачу хиламаша а, буса т1амна 1амораша а х1иттийна болу нохчийн к1ентий сихха ха а х1оттийна, д1абийшира. Х1ора а ойлаеш вара Исмайлин Дудас х1ун аьрте бохуш: х1ара меттиг 1ораяккхарна а, буса биначу т1амехь кхиаамаш бахарна. Иза кхана ван везаш вара шен б1о 1амоче. Амма 1уьйре а г1овг1ане еара. Г1излара г1алара дийнна делегаци кхаьчнера сатасале. Селхана хиллачун дуьхе кхиъначу к1ентан верасаша Семеневга доьхура Эвтархойн Ахьман шен рог1ана герз тохарх вухаваккхахьара бохуш. Амма царна шаьш лоьхучунна жоп ца карийра. Делкъа ламазана схьакхечира шен г1уллакхашна Мартант1е вахана волу Исмайлин Дуда. Иза цецваьлла висира шега хьоьжуш дукха адамаш гича, цхьа даьрг1ахо волу суьйлийн молла коьртехь а волуш.